b'\n_START_ARTICLE_\nTheodore Roosevelt\n_START_SECTION_\nEls primers anys\n_START_PARAGRAPH_\nTheodore Roosevelt va n\xc3\xa9ixer a la ciutat de Nova York el 27 d\'octubre de 1858. El seu pare, Theodore Roosevelt Sr. (1831-1878), va ser un fil\xc3\xa0ntrop, home de negocis i membre d\'una empresa importadora de vidre, la Roosevelt and Son. La seva mare, Martha Bullock (1834-1884), va portar al m\xc3\xb3n 3 fills i filles m\xc3\xa9s a part d\'en Theodore. L\'ambient familiar estava impregnat d\'una ferma religiositat._NEWLINE_Els primers d\'infantesa els va passar malalt\xc3\xads, fruit de l\'asma i de la debilitat. Per aquest motiu el seu pare el va incitar a fer esports, i fruit d\'aix\xc3\xb2 va prendre classes de boxa, esport al qual no deixaria de ser aficionat mai m\xc3\xa9s. Tamb\xc3\xa9 els successius viatges per Europa, Egipte, Terra Santa i Alemanya de principis dels anys 1870 el van fer reaccionar, i el van dibuixar la personalitat tan din\xc3\xa0mica i activa que el va caracteritzar els seg\xc3\xbcents anys._NEWLINE_El 1876 es va matricular al Harvard College, i superada la mort del seu pare de 1878 es va graduar amb nota magna cum laude el 1880. Durant aquest per\xc3\xadode va estudiar sobretot ci\xc3\xa8ncies, en especial biologia, filosofia i ret\xc3\xb2rica, i va "devorar" grans quantitats de llibres. El mateix any de graduar-se va entrar a la Columbia Law School (o Escola de Dret de Col\xc3\xbambia), per\xc3\xb2 r\xc3\xa0pidament la va abandonar per trobar-la avorrida.\n_START_SECTION_\nAnys a les Badlands\n_START_PARAGRAPH_\nEl 1881 es va incorporar al New York Assemblyman (o l\'assemblea de Nova York). Durant aquests anys va tenir lloc una divisi\xc3\xb3 del partit republic\xc3\xa0 al qual Theodore era af\xc3\xad. Els mugwumps eren republicans conservadors que no podien donar suport al l\xc3\xadder republic\xc3\xa0 James G. Blaine, i que en donaven al candidat dem\xc3\xb2crata Grover Cleveland. En Roosevelt va romandre lleial al republic\xc3\xa0 Blaine._NEWLINE_La trag\xc3\xa8dia va arribar a la fam\xc3\xadlia Roosevelt quan, dos dies despr\xc3\xa9s del naixement de la seva \xc3\xbanica filla Alice, la seva dona i la seva mare van morir alhora._NEWLINE_Aquell mateix any es va traslladar a les Badlands de Medora, a Dakota del Nord, per viure-hi de ranxer i de x\xc3\xa8rif. El 1882 publica The Naval War of 1812 (o La batalla naval de 1812), la primera de moltes obres de car\xc3\xa0cter hist\xc3\xb2ric que va arribar a escriure._NEWLINE_Despr\xc3\xa9s de perdre el seu ramat per les inclem\xc3\xa8ncies clim\xc3\xa0tiques, va tornar a l\'est per a no anar-se\'n. Es va establir a Oyster Bay, Nova York, i va comprar Sagamore Hill, ja en 1885. El 1886 es va presentar com candidat pel partit republic\xc3\xa0 a l\'alcaldia de la ciutat de Nova York, per\xc3\xb2 va quedar en tercer lloc. Al cap de poc, Roosevelt es va casar amb Edith Roosevelt (Edith Kermit Carow de soltera), amb qui tingu\xc3\xa9 5 fills m\xc3\xa9s.\n_START_SECTION_\nTornada a la vida p\xc3\xbablica\n_START_PARAGRAPH_\nRoosevelt va donar suport a Benjamin Harrison a les eleccions presidencials de 1888. Posteriorment, el president Harrison va permetre a Roosevelt servir al United States Civil Service Commission (o Comissi\xc3\xb3 del Servei Civil dels Estats Units), on va romandre fins al 1895, ja que el seg\xc3\xbcent president de 1892 (el dem\xc3\xb2crata Grover Cleveland) el va renovar. A la comissi\xc3\xb3 va lluitar durament contra els "oportunistes" i va exigir un enduriment de les lleis del servei civil._NEWLINE_El 1895 Roosevelt va esdevenir president del comissionat de la policia de Nova York, per dos anys. Els canvis es van encaminar a millorar la qualitat del cos policial, amb ex\xc3\xa0mens f\xc3\xadsics d\'admissi\xc3\xb3, instal\xc2\xb7laci\xc3\xb3 de tel\xc3\xa8fons a les casernes, entrenaments en armes de foc, etc. Va ser el primer a admetre a dones i a jueus._NEWLINE_El 1897 el president William McKinley el va nomenar Assistant Secretary of the Navy (o Secretari Assistent de la Marina). El 1898 es va declarar la guerra a Espanya pels successos de Cuba, i Roosevelt organitz\xc3\xa0 els grup dels Rough Riders, famosos per les seves fites a la guerra. Roosevelt va ser nomenat coronel._NEWLINE_En tornar de Cuba, el 1898, Roosevelt va ser nomenat governador de l\'estat de Nova York, continuant amb la seva pol\xc3\xadtica de lluita contra la corrupci\xc3\xb3. Dos anys m\xc3\xa9s tard, l\'any 1900, McKinley guanya les eleccions presidencials, i Roosevelt esdev\xc3\xa9 el vicepresident dels Estats Units.\n_START_SECTION_\nPresid\xc3\xa8ncia\n_START_PARAGRAPH_\nEl setembre de 1901, un anarquista assassina el president McKinley, i Roosevelt assumeix la presid\xc3\xa8ncia dels Estats Units d\'Am\xc3\xa8rica. A les seg\xc3\xbcents eleccions de 1904, Roosevelt \xc3\xa9s reelegit com a president per m\xc3\xa8rits propis. La presid\xc3\xa8ncia la va exercir fins al 1909._NEWLINE_Una de les seves principals caracter\xc3\xadsitiques era la voluntat de participar en tots els actes possibles, tant pol\xc3\xadtics com socials, i sense deixar de banda la fam\xc3\xadlia ni les seves aficions (lectura i boxa).\n_START_SECTION_\nProgressisme\n_START_PARAGRAPH_\nRoosevelt va ser la m\xc3\xa0xima representaci\xc3\xb3 del progressisme iniciat pel president McKinley. Per una banda, es van refor\xc3\xa7ar les an\xc3\xa0lisis cient\xc3\xadfiques de les necessitats del pa\xc3\xads per tal de posar-hi remei. Per una altra banda es va voler eliminar la inefici\xc3\xa8ncia, lluitant contra la corrupci\xc3\xb3, i promovent la modernitzaci\xc3\xb3. I finalment, es va centrar a trencar el monopoli de les corporacions tot just acabades d\'apar\xc3\xa8ixer._NEWLINE_Theodore Roosevelt va ser conegut com el Trust Buster (o "El Trenca-Corporacions"), en refer\xc3\xa8ncia a les seves pol\xc3\xadtiques legislatives antimonopoli, m\xc3\xa9s conegudes com a Square Deal (o "Tracte Just"). Molts sectors del mercat, i fins i tot sectors b\xc3\xa0sics com el ferrocarril, les carreteres o els bancs, estaven monopolitzats per grans companyies, com les dels magnats J.D.Rockefeller o J.P.Morgan; la variaci\xc3\xb3 dels preus quedava subjecte a la voluntat d\'aquestes empreses, sense poder-hi fer-ne front ni els consumidors (pels preus abussius) ni les petites empreses (pels preus per sota del cost). Amb les noves lleis, aquestes grans corporacions van haver de trencar-se en moltes petites companyies independents._NEWLINE_Tamb\xc3\xa9 va voler establir normes econ\xc3\xb2miques comunes a tots els estats, en contraposici\xc3\xb3 a la varietat normativa que hi havia llavors segons l\'estat que es tract\xc3\xa9s._NEWLINE_Altres pol\xc3\xadtiques progressistes foren les lleis d\'impostos federals i sobre l\'her\xc3\xa8ncia (destinades especialment contra els rics), la limitaci\xc3\xb3 en l\'\xc3\xbas dels manaments judicials contra les unions de treballadors en casos de vaga, una llei de responsabilitats per danys industrials, una llei de jornada laboral de vuit hores per als treballadors federals, un sistema d\'estalvi postal (en compet\xc3\xa8ncia amb els bancs locals), i, finalment, lleis de reforma de campanyes._NEWLINE_Roosevelt es va guanyar la simpatia de pagesos, mestres, oficinistes, propietaris, etc. per\xc3\xb2 es va guanyar l\'antipatia dels republicans de l\'est, executius, advocats, congressistes, etc.\n_START_SECTION_\nConservacionisme\n_START_PARAGRAPH_\nUna altra de les pol\xc3\xadtiques caracter\xc3\xadstiques de Roosevelt fou el conservacionisme, \xc3\xa9s a dir, la voluntat de preservar els espais i els recursos naturals. Va establir el Servei Forestal dels Estats Units, 5 parcs nacionals, 18 monuments nacionals, les primeres 51 reserves d\'aus, 4 reserves de ca\xc3\xa7a, i els primers 150 boscos nacionals. L\'\xc3\xa0rea destinada a reserves naturals sota la protecci\xc3\xb3 del govern fou de m\xc3\xa9s de 90 milions d\'hect\xc3\xa0rees._NEWLINE_En el seu honor, un dels parcs nacionals de Dakota del Nord porta el seu nom, el Theodore Roosevelt National Park._NEWLINE_El 1909, en deixar la presid\xc3\xa8ncia, Roosevelt va aprofitar per a fer un safari per l\'\xc3\x80frica i, tot i el conservacionisme que defensava, en van matar m\xc3\xa9s de 6000 animals (incloent-hi l\'escass\xc3\xadssim rinoceront blanc)._NEWLINE_En una batuda de 1902, Roosevelt es va negar a disparar contra un cadell d\'\xc3\xb3s negre americ\xc3\xa0. Un fabricant de joguines ho va aprofitar i va treure al mercat els famosos peluixos Teddy Bears (un joc de paraules de "Teedie", que era el nom d\'infantesa de Theodore Roosevelt).\n_START_SECTION_\nMulticulturalitat\n_START_PARAGRAPH_\nRoosevelt va lluitar contra el racisme i la discriminaci\xc3\xb3, dintre dels marges tolerats per la societat de l\'\xc3\xa8poca._NEWLINE_Un exemple fou la recepci\xc3\xb3 a la Casa Blanca, per primera vegada en tota la hist\xc3\xb2ria, d\'una persona "negra": Booker T.Washington, un l\xc3\xadder "negre". Aix\xc3\xb2 li va suposar una pluja de cr\xc3\xadtiques provinents, especialment, dels estats del sud, i li va coaccionar negativament en futures pol\xc3\xadtiques per la igualtat._NEWLINE_Tamb\xc3\xa9 va introduir personal "negre" als llocs de treball oficials, i en contra del corrent antisem\xc3\xadtic va admetre un jueu (Oscar S. Straus) al gabinet presidencial. Aix\xc3\xad mateix, es va oposar a la segregaci\xc3\xb3 racial que es portava a terme a les escoles.\n_START_SECTION_\nPol\xc3\xadtica exterior\n_START_PARAGRAPH_\nRoosevelt va ser un ferm promotor del refor\xc3\xa7ament de l\'ex\xc3\xa8rcit. Ell creia en uns Estats Units imperialistes capa\xc3\xa7os d\'intervenir militarment a l\'oce\xc3\xa0 Pac\xc3\xadfic. Va ordenar la flota Great White Fleet que creu\xc3\xa9s el m\xc3\xb3n per tal de publicitar la poderosa marina dels Estats Units i aix\xc3\xad desencoratjar els conflictes internacionals. Es va fer una aturada al Jap\xc3\xb3, pa\xc3\xads amb qui especialment hi havia tensions, per tal de suavitzar-les amb aquest m\xc3\xa8tode._NEWLINE_En el seu honor, alguns dels m\xc3\xa9s grans vaixells de guerra han estat batejats amb el seu nom, "Roosevelt"._NEWLINE_El 1903, va encoratjar la independ\xc3\xa8ncia de Panam\xc3\xa0 respecte de Col\xc3\xb2mbia, ja que aquest darrer es negava a construir, en els termes fixats pels nord-americans, un canal en l\'estret istme que separa els oceans Pac\xc3\xadfic i Atl\xc3\xa0ntic. La poderosa marina dels Estats Units va apropar-se a la zona, i la independ\xc3\xa8ncia de Panam\xc3\xa0 tingu\xc3\xa9 lloc sense massa oposici\xc3\xb3. El canal de Panam\xc3\xa0 que s\'hi va construir va passar a ser vital pels interessos nord-americans. El canal, venut per la nova naci\xc3\xb3 de Panam\xc3\xa0 als Estats Units per 10 milions de d\xc3\xb2lars m\xc3\xa9s revisions anuals, es va completar l\'any 1914, i va suposar una revoluci\xc3\xb3 en el transport i en el comer\xc3\xa7 mundials._NEWLINE_El 1905, Roosevelt va intervenir en les negociacions entre Jap\xc3\xb3 i R\xc3\xbassia, accelerant la fi de la guerra Russo-Japonesa. Per aquest motiu va rebre el 1906 el Premi Nobel de la Pau, el primer Premi Nobel atorgat a un nord-americ\xc3\xa0.\n_START_SECTION_\nPostpresid\xc3\xa8ncia\n_START_PARAGRAPH_\nL\'any 1909 les eleccions van fer del republic\xc3\xa0 William Taft el nou president dels Estats Units._NEWLINE_En les seg\xc3\xbcents eleccions, les pol\xc3\xadtiques progressistes de Roosevelt van produir un cisma al partit republic\xc3\xa0, i Roosevelt va perdre molt del suport. Les eleccions de 1912 van portar el dem\xc3\xb2crata Woodrow Wilson a la presid\xc3\xa8ncia, deixant en un tercer lloc al candidat republic\xc3\xa0 William Taft._NEWLINE_En la campanya de 1912, Roosevelt \xc3\xa9s v\xc3\xadctima d\'un intent d\'assassinat en ser disparat per J.Scranch. La bala el va acompanyar la resta de la seva vida._NEWLINE_El 1914 esclata la Primera Guerra Mundial. La postura del govern pacifista de Wilson va ser massa tova per a Roosevelt. Finalment, el 1917 els Estats Units entren en la guerra. La forta pressi\xc3\xb3 prob\xc3\xa8l\xc2\xb7lica de Roosevelt contra Wilson debilita a aquest \xc3\xbaltim, fins al punt de perdre les eleccions el 1918 a favor dels republicans. Hauria estat la tornada de Roosevelt al gabinet de presid\xc3\xa8ncia el 1920, per\xc3\xb2 estava massa d\xc3\xa8bil per una malaltia tropical adquirida a un safari per la selva brasilera. El 6 de gener de 1919, Roosevelt mor\xc3\xad d\'una emb\xc3\xb2lia coron\xc3\xa0ria als 60 anys._NEWLINE_El 2001 el president Bill Clinton li atorga p\xc3\xb2stumament la Medalla d\'Honor. El rostre de T. Roosevelt ha quedat gravat a la roca del Mount Rushmore Memorial, junt amb el de G.Washington, T.Jefferson i A.Lincoln.'